JY LEES NOU In April se Tuis...
Dis seker nie snaaks – of moet ek liewer sê vreemd – nie dat “loadshedding” in 2019 een van die woorde was wat die meeste gegoogle is in Suid-Afrika, aldus die sakenuus-webblad Business Insider South Africa. Meer as Meghan Markle én Game of Thrones, as dit jou perspektief gee ... Hier is ons nou goed op dreef met 2020, en ek wed jou my laaste kers en vuurhoutjie “loadshedding” gaan vanjaar wéér koning kraai. Selfs ná Meghan en Harry se onverwagse maar nuuswaardige “onttroning” – ’n game of thrones van ’n heel ander aard: Die Sussex’e het gebrexit voor Brexit!
Oor lag feitlik altyd beter is as huil, vra ek my Facebook-vrinne vir hul snaaksste Eskom-grappie, want ons weet mos: Ons kon darem nog altyd vir onsself lag hier aan die suidpunt van Afrika. En soos talle politieke kommentators al uitgewys het: Suid-Afrika was al in veel groter moeilikheid as vandag, en ons staan nog. Op my grappie-versoek is die Facebookers so stil soos die nag kan donker raak as die krag afgaan. Behalwe een moedige probeerslag, van Melanie: Net so, in hoofletters, tik sy: EK WIL SO GRAAG ’N ESKOM-JOKE MAAK MAAR EK HET NIE KRAG NIE! Sela. Net vanoggend tik ek vir my huishulp, Margaret, soos altyd ’n WhatsApp-boodskap. Ons los nou nie meer vir mekaar handgeskrewe notas op die kombuistoonbank nie, behalwe in krisistye. Soos die kriptiese boodskap van laasweek: TOILET PAPERS. So in die meervoud. Die nood was groot.
My WhatsApp begin so: “Hallo M. Loadshedding today 10–12.30. Laundry in machine. Should be done by 9.50, just before power goes off. Everything should be OK.” Jip, want dis deesdae die belangrikste nota van die dag, nie watter beddegoed gewas moet word, wat vir middagete is, of wie wat moet kom regmaak en daarom in die huis toegelaat kan word nie. ’n Paar aande terug bespreek ek aandete vir vriende, en die restaurant troos nog voor ek kon vra: “Nee, meneer, as julle om 7.00 sit en 7.15 bestel, is die kos voor 8 op die tafel wanneer die ligte afgaan, net betyds vir ’n kersligete. Maar ons kan nie koffie bedien voor 10.30 nie, hoor, die masjien het krag nodig. Tensy julle hou van plunger? Ons het gasplate.” Doodnormaal, asof ons praat oor ’n tafel binne of buite.
En my beste: Toe ek mid-beurtkrag by een van die plaaslike barbierwinkels verbyry en vier stoele uitgepak sien op die sypaadjie – met doodtevrede kliënte wat agteroor sit in die vroegoggendkoelte en nie net ’n netjiese baardknip kry nie, maar ook vars lug. Vier koppe in ’n ry. Vriende, ons het dalk nie krag of “krag” nie, maar laat niemand sê ons gee nie ons beste nie ...
Die jaarlikse Regruk met Flair-wenners wie se huise ons in dié uitgawe wys, het ook hul beste gegee. Dalk moet ons dié vyf mense Megawatt Park of Medupi toe stuur?
Intussen: E-pos gerus vir my jou Eskom-grappie na redakteur@tuis.co.za
• Inskrywings vir vanjaar se Regruk met Flair is dan nou ook amptelik oop. Ons het ’n nuwe borg, Paint Master, en die eerste 150 mense wat inskryf, kry ’n gratis verf- en kleurkonsultasie van dié kenners, wat ook die skeppers is van die gewilde Tjhoko Paint.
• En laaste, maar nie die minste nie: Vanjaar is dit nie twenty twenty nie, sê iemand nou die dag, dis twenty plenty. Nou ja, benewens die Tuis|Home-mark in Mei, bied ons ook ons eerste dekorskool aan in vennootskap met MRP Home. Skryf in vir drie dae van mooimaak-betowering en ’n intieme blik op wat agter die skerms by Tuis gebeur.